דבר אחר: ואלה המשפטים יש לעובדי כוכבים שופטים, ויש לישראל שופטים, ואין אתה יודע מה ביניהם. משל לחולה, שנכנס הרופא אצלו לבקרו. אמר לבני ביתו: האכילוהו כל מה שהוא מבקש. נכנס אצל אחר, אמר להם: הזהרו בו, שלא יאכל דבר פלוני. אמרו לו: לראשון אמרת, שיאכל מה שירצה, ולשני אמרת, שלא יאכל דבר פלוני?! אמר להם: הראשון אינו לחיים, לפיכך אמרתי שיאכל כל מה שירצה, אבל זה, שהוא לחיים אמרתי, הזהרו בו! כך לעובדי כוכבים שנפרשים ואינן עוסקים בתורה, ואינן עושין אותה, שנאמר (יחזקאל כ): וגם אני נתתי להם חוקים לא טובים, אבל המצות כתיב בהן (ויקרא יח): אשר יעשה אותם האדם וחי בהם: